Η επιτροπή εμπορίου συνεδρίασε στις 15 Σεπτεμβρίου 2015 στη Σεούλ, παράλληλα με τη σύνοδο κορυφής ΕΕ-Κορέας που πραγματοποιήθηκε την ίδια ημέρα. Την προεδρία της επιτροπής εμπορίου άσκησαν από κοινού η Επίτροπος Εμπορίου κα Cecilia Malmström και ο κορεάτης Υπουργός Εμπορίου, Βιομηχανίας και Ενέργειας, κ. Yoon Sang-jick. Η επιτροπή εξέτασε την εξέλιξη των διμερών εμπορικών συναλλαγών μετά τα τέσσερα έτη εφαρμογής της ΣΕΣ και το ποσοστό χρησιμοποίησης των προτιμήσεων από τους εξαγωγείς και στις δύο πλευρές. Η κορεατική πλευρά εξέφρασε τις ανησυχίες της σχετικά με το εμπορικό έλλειμμα με την ΕΕ, το οποίο διευρύνθηκε κατά το τέταρτο έτος της ΣΕΣ. Μολονότι αυτό οφείλεται σε πολλούς λόγους, όπως η μείωση της ζήτησης στην ΕΕ, θα ήταν δύσκολο για την κορεατική κυβέρνηση να δικαιολογήσει τα οφέλη της ΣΕΣ στους εγχώριους φορείς.

Η επιτροπή εμπορίου συζήτησε επίσης την ενδεχόμενη μελλοντική αναθεώρηση της συμφωνίας ελεύθερων συναλλαγών, ιδίως δεδομένου του συμφέροντος της Κορέας για τη συμπερίληψη διατάξεων υπέρ της προστασίας των επενδύσεων στη ΣΕΣ και του αιτήματος της ΕΕ για τροποποίηση ορισμένων διατάξεων, όπως η ρήτρα απευθείας μεταφοράς. Και οι δύο πλευρές συμφώνησαν να αρχίσουν να εξετάζουν μια πιθανή δέσμη τροποποιήσεων της ΣΕΣ, λαμβάνοντας υπόψη τα συμφέροντα και τις ευαισθησίες αμφότερων των πλευρών.

Επίσης, και οι δύο πλευρές διατύπωσαν ανησυχίες σχετικά με την εφαρμογή της συμφωνίας ή την πρόσβαση στην αγορά εν γένει, ιδίως στους τομείς των υγειονομικών και φυτοϋγειονομικών προτύπων, των τεχνικών εμποδίων στο εμπόριο και των δικαιωμάτων διανοητικής ιδιοκτησίας και συνέστησαν στις ειδικές επιτροπές και τις ομάδες εργασίας να εξακολουθήσουν να αναζητούν λύσεις για τα προβλήματα και των δύο πλευρών.

Τέλος, κατά τη σύνοδο κορυφής ΕΕ-Κορέας που πραγματοποιήθηκε στη Σεούλ, ύστερα από την επιτροπή εμπορίου, στις 15 Σεπτεμβρίου 2015, οι ηγέτες επιβεβαίωσαν ότι η πλήρης εφαρμογή της ΣΕΣ και η αύξηση του όγκου των εμπορικών συναλλαγών μεταξύ της Κορέας και της ΕΕ είναι σημαντική για να απολαύσουν και οι δύο πλευρές τα προσδοκώμενα οφέλη με ισόρροπο τρόπο. Επιπλέον, παρότρυναν τους ανώτερους υπαλλήλους τους που είναι αρμόδιοι για το εμπόριο να παράγουν απτά αποτελέσματα σχετικά με τα θέματα που αφορούν την εφαρμογή της ΣΕΣ και συμφώνησαν να διερευνήσουν τρόπους για τη βελτίωση των επενδυτικών κανόνων, συνεχίζοντας παράλληλα τις συζητήσεις για άλλες βελτιώσεις της ΣΕΣ.

4.Εφαρμογή του κεφαλαίου 13 της ΣΕΣ σχετικά με το εμπόριο και τη βιώσιμη ανάπτυξη

Όπως αναφέρθηκε ανωτέρω, η τέταρτη η συνεδρίαση της επιτροπής εμπορίου και βιώσιμης ανάπτυξης (ΕΕΒΑ) πραγματοποιήθηκε στις Σεούλ στις 9 Σεπτεμβρίου 2015.

Σύμφωνα με την καθιερωμένη πρακτική των προηγούμενων συνεδριάσεων, οι συμπρόεδροι του φόρουμ της κοινωνίας των πολιτών (ΦΚΠ) ενημέρωσαν την ΕΕΒΑ σχετικά με το έργο που πραγματοποίησαν οι εσωτερικές συμβουλευτικές ομάδες (ΕΣΟ) από την τελευταία συνεδρίαση της επιτροπής και εξής.

Το σκέλος που αφορούσε το περιβάλλον περιελάμβανε μια παρουσίαση από την κορεατική πλευρά για την κοινωνία της ανακύκλωσης, τη ναυαρχίδα της περιβαλλοντικής πολιτικής της Κορέας, συμπεριλαμβανομένης της ενημέρωσης σχετικά με τις πρόσφατες εξελίξεις όσον αφορά την «Πράξη για την προώθηση της μετάβασης σε μια κοινωνία ανακύκλωσης των πόρων» (Act on Promotion of Transition to Resource Circulating Society) που θα εφαρμοστεί από 2017. Επιπλέον, τα μέρη συζήτησαν σχετικά με την παράνομη υλοτομία· στο πλαίσιο της συζήτησης αυτής, η ΕΕ εξέφρασε την προθυμία της να συνεργαστεί με την Κορέα για την εξεύρεση των βέλτιστων πρακτικών για την ανάσχεση της εισαγωγής και της εμπορίας παράνομα υλοτομημένης ξυλείας και προϊόντων ξυλείας. Η Κορέα ενημέρωσε σχετικά με τη νομοθετική της πρόταση για την αντιμετώπιση του ζητήματος της εμπορίας της παράνομα υλοτομημένης ξυλείας και προϊόντων ξυλείας. Τα μέρη εξέτασαν επίσης την κατάσταση της κύρωσης της Σύμβασης της Μιναμάτα για τον υδράργυρο.

Έγινε παρουσίαση του τμήματος εργασιακής πολιτικής μέσω της παρουσίασης του Διεθνούς Οργάνωσης Εργασίας (ΔΟΕ) σχετικά με τις εξελίξεις όσον αφορά την εφαρμογή της Σύμβασης 111 της ΔΟΕ, καθώς και τα διδάγματα που αποκομίζονται από τρόπους για την υπέρβαση των εμποδίων που δεν επιτρέπουν τη συμμόρφωση.

Τα εργασιακά θέματα που συζητήθηκαν περιλαμβάνουν τις δεσμεύσεις, βάσει του άρθρου 13 παράγραφος 4 της ΣΕΣ, για τον σεβασμό, την προώθηση και την υλοποίηση, στο πλαίσιο της νομοθεσίας αλλά και στην πράξη, των θεμελιωδών αρχών και εργασιακών δικαιωμάτων της ΔΟΕ καθώς και για την αποτελεσματική εφαρμογή των συμβάσεων της ΔΟΕ, τις οποίες έχουν κυρώσει τα δύο μέρη, και τη συνέχιση των προσπαθειών για την κύρωση των βασικών συμβάσεων της ΔΟΕ και άλλων συμβάσεων που έχουν χαρακτηριστεί ως επικαιροποιημένες» από τη ΔΟΕ. Τα μέρη ενημερώθηκαν αμοιβαία σχετικά με εργασίες για την κύρωση και την αποτελεσματική εφαρμογή των θεμελιωδών συμβάσεων της ΕΕ, των συμβάσεων προτεραιότητας και άλλων επικαιροποιημένων συμβάσεών της καθώς και σχετικά με τις εξελίξεις στην αγορά εργασίας που μπορούν να έχουν επιπτώσεις στις εμπορικές συναλλαγές και/ή τις επενδύσεις.

Η ΕΕ κάλεσε την Κορέα να εντείνει τις προσπάθειες της για την κύρωση των θεμελιωδών συμβάσεων ΔΟΕ που δεν έχει ακόμη κυρώσει, ιδιαίτερα όσον αφορά την καταναγκαστική εργασία, την ελευθερία του συνεταιρίζεσθαι και το δικαίωμα συλλογικής διαπραγμάτευσης. Η κορεατική πλευρά συμφώνησε να κοινοποιήσει, πριν από την επόμενη συνεδρίαση της ΕΕΒΑ, κείμενα του φόρουμ της κοινωνίας των πολιτών (ΦΚΠ) σχετικά με επιπρόσθετα συγκεκριμένα μέτρα που προτίθεται να λάβει για την εξάλειψη των εμποδίων που απομένουν για την επικύρωση των βασικών συμβάσεων της ΔΟΕ.